Kom ons wees maar eerlik: Steve het baie mense – veral die met literêre pretensies – verras met sy vorige boek. Hierdie een gaan weer ’n klomp mense verbaas. Mense wat dink Steve weet net van vrot pampoene en stukkende skoene, maak ’n fout. Om dié boek vas te pen, is nog moeiliker om vas te pen as vir Steve. Noem dit dalk sommer Back to the Future in Pretoria. Jamie van der Merwe, ’n fisikastudent, maak kennis met die nagelate dokumente van dr. Arnold du Plessis, ’n wetenskaplike. Dit word onder meer ’n soort besinning oor die aard van tyd en die werklikheid, en ’n jong man se soeke na sin in die lewe. Dit word ook bietjie van ’n satire wanneer Jamie hom in ’n fantasmogoriese Pretoria bevind, tussen hede en verlede. Hierdie boek het my lus gemaak om saam met Steve ’n burger by die ou Lollipop Road House in Kerkstraat te gaan eet en te luister wat hy oor Phytagoras te sê het. Steve dink oor dinge waaroor baie mense nie dink hy dink nie.
In sy spanningsvolle nuwe boek maak Steve Hofmeyr jou al die duwweltjies raak trap op ’n fantastiese Jan Allemansreis. Hy roer plek-plek omstrede kwessies aan, maar soos in al sy werke word die leser gekonfronteer met verrykende vrae oor die liefde, oor keuses, oor wie ons is en waar ons inpas. Vintage Hofmeyr.